Lamine Yamal

Lamine Yamal Nasraoui Ebana (s. 13. heinäkuuta 2007 Esplugues de Llobregat, Espanja) on espanjalainen jalkapalloilija, joka pelaa oikean laitahyökkääjän pelipaikalla. Hän edustaa Espanjan pääsarjassa Primera Divisiónissa pelaavaa FC Barcelonaa ja Espanjan A-maajoukkuetta. Yamalia pidetään yhtenä maailman parhaista pelaajista.
Yamal on Espanjan pääsarjan historian nuorin maalintekijä. Hän on Euroopan-mestari vuodelta 2024. Yamal valittiin turnauksen parhaaksi nuoreksi pelaajaksi. Hän on lisäksi turnauksen historian nuorin osallistuja, maalintekijä ja voittaja.
Yamal on voittanut kahdesti maailman parhaalle alle 21-vuotiaalle pelaajalle myönnettävän Kopa-palkinnon. Hän tuli vuoden 2025 Kultaisen pallon äänestyksessä toiseksi Ousmane Dembélén jälkeen.
Tausta.
Yamal syntyi 13. heinäkuuta 2007 Esplugues de Llobregatissa, joka sijaitsee Espanjan Kataloniassa. Hän kuitenkin varttui suurimmaksi osaksi Mataróssa ja erityisesti sen kaupunginosassa Rocafondassa. Yamalin äiti Sheila Ebana on kotoisin Päiväntasaajan Guinealta ja oli Yamalin syntymän aikaan ammatiltaan tarjoilija. Hänen isänsä Mounir Nasraoui taas on marokkolaista alkuperää ja työskenteli rakennusmaalarina. Vanhemmat erosivat Yamalin ollessa kolmevuotias.
Seurajoukkueura.
Yamal pelasi nuorena kotipaikkakuntansa La Torretassa, kunnes siirtyi seitsemänvuotiaana FC Barcelonan junioriakatemiaan La Masiaan. Hän pelasi hetken Barcelonan reservijoukkueessa ja alkoi harjoitella edustusjoukkueessa päävalmentaja Xavin toimesta.
Ensimmäinen ammattilaismestaruus (2023–2024).
Yamal pelasi ensimmäisen ammattilaisottelunsa 29. huhtikuuta 2023 Espanjan pääsarjassa Real Betisiä vastaan. Hänestä tuli 15 vuoden, yhdeksän kuukauden ja 16 päivän ikäisenä historian nuorin Barcelonaa pääsarjassa edustanut pelaaja. Barcelona voitti lopulta kauden 88 pisteellään, kun se voitti 28 ottelua ja hävisi kuusi.
Yamalista tuli 2000-luvun nuorin Espanjan pääsarjassa maalisyötön antanut pelaaja elokuussa pelatussa 3–4-ottelussa Villarrealia vastaan. Yamal teki ensimmäisen ammattilaismaalinsa myöhemmin lokakuussa pelatussa 2–2-ottelussa Granadan verkkoon. Yamalista tuli turnauksen historian nuorin maalintekijä 16 vuoden ja 87 päivän ikäisenä. Yamalin Mallorcan verkkoon sijoitettu osuma valittiin sarjan maaliskuun 2024 parhaaksi maaliksi. Barcelona sijoittui kauden 2023–2024 sarjatuloksissa toiseksi Real Madrin jälkeen. Yamal pelasi kaudella kaikki kilpailut mukaan luettuina 50 ottelua, joissa hän viimeisteli itse seitsemän ja syötti yhdeksän maalia. Hänet valittiin kauden parhaaksi Barcelonan miespelaajaksi.
Läpimurto ja joukkuemenestys (2024–).
Yamal valittiin syyskuussa Espanjan pääsarjan kuukauden pelaajaksi. Yamal teki saman kuun aikana ensimmäisen Mestarien liigan maalinsa historian toiseksi nuorimpana pelaajana Monacoa vastaan. Hän voitti vuodelta 2024 maailaman parhaalle alle 21-vuotiaalle pelaajalle myönnettävän Kopa-palkinnon. Lisäksi hän voitti Golden Boyn.
Yamal oli tammikuussa 2025 mukana voittamassa Espanjan supercupia, kun Barcelona kohtasi Real Madridin 5–2 päättyneessä loppuottelussa. Hän teki turnauksessa kaksi maalia. Yamal voitti Barcelonan kanssa huhtikuussa 2025 Copa del Reyn finaalissa Real Madridin lukemin 3–2. Hän syötti Ferran Torresin viimeistelemän 2–2-tasoitusmaalin.
Yamal voitti huhtikuussa vuoden läpimurron Laureus-palkinnon. Lisäksi IFFHS valitsi hänet kuukauden pelaajaksi. Hän pelasi saman kuun aikana uransa sadannen ammattilaisottelun, kun Barcelona kohtasi Interin 3–3 päättyneessä Mestarien liigan välieräottelussa. Hänestä tuli niin ikään nuorin kyseisessä turnausvaiheessa maalinteossa onnistunut pelaaja. Barcelona vei nimiinsä kauden 2024–2025 sarjamestaruuden. Yamal solmi toukokuun 2025 lopulla Barcelonan kanssa kuuden vuoden pituisen jatkosopimuksen. Medioiden mukaan hänestä sen myötä Barcelonan parhaiten palkattu pelaaja. Yamal voitti vuonna 2025 toisen Kopa-palkintonsa. Lisäksi hän tuli toiseksi Kultaisen pallon äänestyksessä Ousmane Dembélén jälkeen.
Maajoukkueura.
Yamal edusti Katalonian alle 12-, alle 14- ja alle 16-vuotiaiden nuorisomaajoukkueita. Lisäksi hän edusti Espanjan alle 15-, alle 16-, alle 17- ja alle 19-vuotiaiden maajoukkueita.
Yamal siirtyi syyskuussa 2023 Espanjan A-maajoukkueeseen. Hänen oli mahdollista edustaa maajoukkuetasolla myös Marokkoa.
Yamalista tuli heinäkuussa 2024 pelatussa EM-ottelussa Kroatiaa vastaan turnauksen historian nuorin pelaaja 16 vuoden ja 338 päivän ikäisenä. Yamal teki maalin semifinaaliottelussa, kun Espanja kohtasi Ranskan. Espanja voitti lopulta loppuottelun Englantia vastaan. Yamal valittiin turnauksen parhaaksi nuoreksi pelaajaksi.
Yamal teki kesäkuussa 2025 kaksi maalia Kansojen liigan 2024–2025 välieräottelussa Ranskan verkkoon.
Pelaajaprofiili.
Yamalia pidetään vuonna 2025 yhtenä maailman parhaista pelaajista. Euroopan jalkapalloliitto Uefan puheenjohtaja Aleksander Čeferin piti kesäkuussa 2024 Yamalia maailman parhaana nuorena pelaajana.
Yamal on vasenjalkainen ja pelaa oikeana laitahyökkääjänä. Hän osallistuu aktiivisesti puolustuspeliin ja luo joukkueelleen maalipaikkoja. Hän tuulettaa maaliaan muodostamalla käsillään numerosarjan 304, jotka ovat Matarón kaupungin Rocafondan kaupunginosan postinumeron kolme viimeistä numeroa. Yamalia on verrattu usein argentiinalaiseen Lionel Messiin.
Yamal idolisoi Barcelonassa pelanneita Messiä, Neymaria ja Ronaldinhoa. Hän oli Forbesin lokakuussa 2025 julkaiseman luettelon mukaan maailman kymmenenneksi eniten tienaava jalkapalloilija 43 miljoonan dollarin tuloillaan.
Tilastot.
Seurajoukkue.
"Päivitetty 29. marraskuuta 2025"
Maajoukkue.
"Päivitetty 15. syyskuuta 2025"